Áráttukennd kaup ( e. compulsive buying ) einkennast af óhóflegum , óviðráðanlegum , tímafrekum og endurteknum verlsunarferðum eða kaupum . Þessi áráttukenndu kaup hafa slæmar afleiðingar eins og fjárhagslega - og félagslega erfiðleika og telja sumir að þau séu í raun viðbrögð við depurð eða öðrum erfiðum tilfinningum eða atburðum . Undanfari áráttukenndra kaupa er yfirleitt síaukin spenna og í kjölfar kaupanna finnur viðkomandi fyrir tímabundinni vellíðan en fljótlega í kjölfarið fylgir yfirleitt skömm og sektarkennd . Þeir sem þjást af áráttukenndum kaupum segja að kaup þeirra einkennist af því að hvötin til að kaupa sé óviðráðanleg , kaupin séu endurtekin og vörurnar ónauðsynlegar . Hugsanir um kaup ryðji sér leið inn í hugann og allar tilraunir til að stjórna kaupum og eyðslu mistakist . Þá greinir fólk einnig frá löngum og tíðum verslunarferðum . Einnig reynir það að forðast verslunarferðir og staði þar sem hægt er að versla en þessar tilraunir mistakast þó iðulega og á endanum missir fólk algjörlega stjórn á kaupum sínum . Afleiðingar kaupanna eru almennt slæmar , eins og áhyggjur og kvíði , árekstrar við maka , kreditkorta - og yfirdráttarskuldir og aðrir fjárhagslegir erfiðleikar . Áráttukennd kaup hafa ekki enn fengið eigin greiningarviðmið hjá amerísku geðlæknasamtökunum ( APA ) . Þau eru flokkuð í sama flokk og aðrar hvatvísiraskanir sem ekki eru öðruvísi tilgreindar , til dæmis húðplokk , og eru þá kölluð áráttukennd kaupröskun . Þó er viðurkennt að um alvarlegt vandamál sé um að ræða og er talið að frá 2% til allt að 8% Bandaríkjamanna eigi í vandræðum vegna áráttukenndra kaupa . Þeir sem greinast með áráttukennda kaupröskun hafa einnig oft greinst með þunglyndi , kvíðaraskanir , átraskanir og áfengis - eða eiturlyfjafíkn á sama tíma eða einhvern tíma á ævinni . Áráttukennd kaup byrja yfirleitt að gera vart við sig á aldrinum 18 til 30 ára og verða oftast að meiriháttar vandamáli á tímabilinu 31 til 39 ára . Flestir sem glíma við áráttukennd kaup eru konur á fertugsaldri með lág til meðalhá laun og töluverðar skuldir . Algengustu vörurnar sem eru keyptar eru tískuvörur eins og föt , skór , skartgripir og snyrtivörur og margt af því er aldrei eða sjaldan notað . Algengast er að keyptar séu tískuvörur og þá oft dýrar merkjavörur . Tengsl áráttukenndrar kaupröskunar við alvarlegt þunglyndi eru sterk en sambandið er þó flókið . Það er mögulegt að þunglyndi orsakist af félagslegum - , fjárhagslegum - og persónulegum vandamálum sem fylgja áráttukenndum kaupum . Hitt er líka mögulegt að áráttukennd kaup þjóni þeim tilgangi að draga úr þunglyndi og öðrum erfiðum tilfinningum með þeirri tímabundnu sælu sem fylgja kaupunum . Þriðja skýringin er sú að þunglyndi leiði til bágrar sjálfsmyndar og neikvæðs hugsunarháttar sem orsaki svo áráttukennd kaup sem leið til að bæta sjálfsmynd og auka ánægju . Það er margt á huldu um uppruna áráttukenndrar kaupröskunar en margt bendir til að skyldleiki sé með þessari röskun og þráhyggju - og árátturöskun . Sumir telja líka að áráttukennd kaupröskun tengist sterklega efnishyggju , það er að segja þeirri tilhneigingu að leggja mikið upp úr efnislegum hlutum eins og fötum og skartgripum . Þeir sem aðhyllast efnishyggju muni þá hneigjast til að kaupa hluti þegar þeim líður illa sem tilraun til að auka ánægju , draga úr vanlíðan og til lífsfyllingar . Þegar kemur að meðferð við áráttukenndri kaupröskun eru fáar rannsóknir til sem skera úr um það hvers konar meðferð er gagnleg , en þó hafa lyfjameðferð og hugræn atferlismeðferð reynst hjálpleg og gefa von um að hægt sé að hjálpa fólki með þessa röskun .